KFC-ravintolat maailmalla punaisella ja entiset ravintolat tummanharmaalla
Hot Wings
Qatarissa sijaitseva KFC -ravintola
**KFC** eli **Kentucky Fried Chicken** on yhdysvaltalainen franchise-periaatteella toimiva pikaruokaketju, joka on erikoistunut friteerattuihin eli uppopaistettuihin broileriruokiin. KFC on liikevaihdoltaan maailman toiseksi suurin ravintolaketju. Joulukuussa 2013 ketjulla oli 18 875 ravintolaa ja myyntipistettä 118 eri maassa. KFC on ravintolayritys Yum! Brandsin tytäryhtiö. Yum! Brands omistaa myös Pizza Hut- ja Taco Bell -ravintolaketjut.

KFC on ensimmäisiä pikaruokaketjuja, joka on laajentunut kansainvälisesti; 1960-luvun puoliväliin mennessä ravintoloita oli Kanadassa, Isossa-Britanniassa, Meksikossa ja Jamaikalla. Nykyisin yhtiöllä on 21 000 ravintolaa 130 eri maassa. Suomen ensimmäinen KFC avautui 11. marraskuuta 2021 kauppakeskus Itikseen.

Historiaa
---------

Hongkongissa sijaitseva KFC -ravintola.
1930-luvun laman aikaan Harland Sanders perusti ensimmäisen ravintolansa Kentuckyn North Corbiniin, omistamansa huoltoaseman yhteyteen. Vuonna 1935 ravintola oli jo niin suosittu, että Kentuckyn kuvernööri antoi Sandersille everstin arvonimen (Colonel), jolla Sanders nykyään tunnetaan.

Eversti Sanders perusti ensimmäisen virallisen Kentucky Fried Chicken -ravintolan vuonna 1952 Utahin Salt Lake Cityyn. Vuonna 1964 Sanders myi ketjunsa 2 miljoonalla Yhdysvaltain dollarilla. Brändi vaihtoi kolmesti omistajaansa, viimeisimpänä PepsiCo, joka yhdisti sen omistamaansa Yum! Brandsiin.

Kentucky Fried Chicken (KFC) haastettiin Yhdysvalloissa kesäkuussa 2006 oikeuteen liikaa transrasvaa sisältävästä ruoasta. Yksi annos saattoi sisältää 15 grammaa transrasvaa. Englannissa KFC:n ranskalaiset perunat sisälsivät pikaravintoloista eniten transrasvaa vuonna 2004.

Liiketoiminta
-------------

KFC on maailman suurimpiin ravintolayrityksiin kuuluvan Yum! Brandsin tytäryhtiö. Vuonna 2013 KFC:n myynti oli 23 miljardia dollaria. Kiinassa ravintoloita oli 4 563, Yhdysvalloissa 4 491 ja muualla maailmassa 9 821 kappaletta. Myyntipisteet ovat joko franchising-yrittäjien tai suoraan yrityksen omistamia. Yhtiö omistaa suoraan 11 % myyntipisteistä, ja 89 % on franchising-yrittäjien ylläpitämiä. Monet KFC:n ravintolat Yhdysvalloissa sijaitsevat Taco Bellin, Pizza Hutin tai muiden Yum! Brandsin ravintoloiden yhteydessä. Britanniassa oli tilastojen mukaan 784 myyntipistettä joulukuussa 2013. Liikevaihto oli alueella noin 684,5 miljoonaa puntaa vuonna 2013 Technomicin mukaan.

Yhdysvalloissa myynti oli vuodelta 2013 arviolta 4,22 miljardia dollaria Technomicin mukaan. Vuonna 2003 Yhdysvalloissa oli noin 354 KFC-Taco Bell -yhdistelmäravintolaa, joiden tarjontaan kuului sekä täydellinen KFC:n menu että rajoitettu Taco Bellin ruokalista. Alun perin Sanders ja KFC käyttivät paistossa hydrogenoituja kasviöljyjä, mutta yhtiö siirtyi 1980-luvulla käyttämään halvempia vaihtoehtoja, kuten palmu- ja soijaöljyä. 2000-luvulla selvisi, että nämä öljytuotteet sisältävät suhteellisen paljon transrasvaa, mikä lisää sydänsairausriskiä. Vuoden 2007 huhtikuuhun mennessä ketju oli siirtynyt transrasvaa sisältämättömään soijaöljyyn kaikissa Yhdysvaltain myyntipisteissään.

Kiistoja ja kritiikkiä
----------------------

2000-luvun alkupuolelta alkaen pikaruokaa on arvosteltu eläinten hyvinvointiin liittyvistä asioista, yhteydestä lihavuuteen ja ruuan aiheuttamista ympäristövaikutuksista. Eric Schlosserin kirja *Pikaruokakansa* (2002) ja Morgan Spurlockin dokumenttielokuva *Super Size Me* (2004) käsittelivät näitä huolenaiheita. Eläinten oikeuksia puolustava järjestö PETA on vuodesta 2003 osoittanut mieltään KFC:n broilerin hankintalähteiden takia maailmanlaajuisesti. Poikkeuksena on KFC Kanada, joka allekirjoitti sopimuksen, jossa se lupaa käyttää vain "eläinystävällisiä" hankintalähteitä.

Vuonna 2006 Greenpeace syytti KFC Europea siitä, että se hankki kananrehun valmistukseen käytettävät soijapavut Cargillilta, jota oli syytetty Amazonin sademetsien laajoista hakkuista satomääriensä kasvattamiseksi.

Joulukuussa 2012 ravintolaketju joutui kritiikin kohteeksi Kiinassa, kun kävi ilmi, että monet KFC:n hankkijat olivat käyttäneet siipikarjaan kasvuhormoneja ja liiallisia määriä antibiootteja tavalla, joka rikkoi Kiinan lakia. Helmikuussa 2013 Yum! Brandsin päätoimitusjohtaja David Novak myönsi, että skandaali oli ollut "pitempikestoisempi ja vaikuttavampi kuin koskaan odotimme".

Eläinoikeusaktivistit järjestivät broilerituotannon epäkohtia vastaan protestoivan mielenilmauksen Suomen ensimmäisen KFC-ravintolan avajaisissa vuonna 2021.

KFC Suomessa
------------

Suomen ensimmäinen KFC -ravintola kauppakeskus Itiksessä kuvattuna pari viikkoa ennen avajaispäivää.
Suomen ensimmäinen KFC avautui 11. marraskuuta 2021 kauppakeskus Itikseen.

Suomen KFC ravintoloissa käytetään Puolasta tuotua broilerinlihaa, joka on suomalaista halvempaa. Ketju vaatii lisäksi lihantuottajilta tiettyjä laatusertifikaatteja, joiden myöntäminen on hidas prosessi. Suomen viranomaiset ovat kuitenkin sitä mieltä, että suomalainen broileri on laadukkaampaa, muun muassa siksi, että Puolassa joudutaan käyttämään paljon antibiootteja.

Suomessa toimivan KFC:n taustalla on virolainen Apollo Group.

### Historiaa

KFC yritti avata Suomen-markkinoita jo kesällä 1979, jolloin se muun muassa julkaisi *Helsingin Sanomissa* ison lehti-ilmoituksen, jossa se houkutteli ravintolatoiminnasta kiinnostuneita ottamaan yhteyttä KFC:n Euroopan-konttoriin Lontoossa otsikolla "Kuinka oma yrityksesi voi hyötyä valmiin ruoan suosion kasvusta". Myös 1990-luvun loppupuolella Rautakirja väläytteli mahdollisuutta KFC:n ottamiseksi tytäryhtiönsä Eurostradan hoitaman Pizza Hut -toiminnan rinnalle. Eurostrada suunnitteli avaavansa KFC-ravintolan Helsingin ydinkeskustaan syksyllä 1999, mutta suunnitelma ei toteutunut.

Syyskuussa 2018 uutisoitiin, että KFC:n olisi tarkoitus tulla Suomeen vuonna 2019. Tavoitteena oli avata Suomeen jopa 50 ravintolaa. Yhtiö ei kuitenkaan löytänyt franchise-yrittäjiä, ja uutta avaamista suunniteltiin keväälle 2020. Maaliskuussa 2021 uutisoitiin virolaisen Apollo Groupin saaneen franchising-oikeudet Suomeen avattaviin KFC-ravintoloihin ja avaavansa ensimmäiset ravintolat 2021. Heinäkuussa ilmoitettiin, että ensimmäiset ravintolat aukeavat Espooseen, Helsinkiin ja Turkuun syksyllä 2021, joista ensimmänen, kauppakeskus Itikseen sijoittuva ravintola avautui 11. marraskuuta 2021. Lokakuussa tiedotettiin, että Seinäjoen Ideapark sai oman KFC-ravintolan alkuvuodesta 2022.

Muuta
-----

Yksi tunnetuimmista KFC:n "mainostajista" on kitaristi Buckethead, jonka esiintymisasuun kuuluu KFC-ämpäri, jossa on teksti KFC FUNERAL. Asullaan Buckethead tahtoo kiinnittää huomiota yhtiön tapaan kohdella ja teurastaa kanoja julmasti.

Suositun South Park -animaatiosarjan jaksoissa otetaan silloin tällöin Kentucky Fried Chicken esille. Sarjan jaksosta Medicinal Fried Chicken tehtiin kokonaan KFC-teeman jakso. Animaatiosarjan yksi päähenkilöistä, Eric Cartman, on suuri KFC:n ihailija, kuitenkin lähinnä ruokailumielessä.

Lähteet
-------

1. 1 2  Hurja video: Vartijat raahasivat Benjaminin ulos KFC:n avajaisista Itiksessä – oli jonottanut kolme päivää kanojen vuoksi *mtvuutiset.fi*.  11.11.2021. Viitattu 11.11.2021.
2. ↑  KFC Sued To Slim Down Chicken Forbes 13.6.2006
3. ↑  KFC sued in US over cooking fats BBC News 15.6.2006
4. ↑  Call to cut unhealthy fat in food BBC News 7.10.2004
5. ↑   (2014) *Iconic Global Brand*. Louisville: Yum!, 98.  (Arkistoitu – Internet Archive)
6. ↑  Restaurant counts Yum!.  Arkistoitu 2.2.2017. Viitattu Huhtikuu 3. 2014.
7. ↑  "For KFC's New Look in Britain, Less Colonel and More Chipotle", *Businessweek*, 24.11.2014. Luettu 15.4.2016.
8. ↑  Cartwright, Roger (31.10.2003). *Implementing a Training and Development Strategy: Training and Development 11.8*. John Wiley & Sons, 42. ISBN 978-1-84112-494-0.
9. ↑  *The Ford Show*, ABC
10. ↑  "KFC, Taco Bell finish switch to trans-fat-free oil", 30.4.2007. Luettu 9.10.2015.
11. ↑  Barnett, Michael. "Colonel Sanders' new modern army of outlets", Joulukuu 16. 2010. Luettu Helmikuu 11. 2013.
12. ↑  Yaziji, Michael; Doh, Jonathan (2009). "Case illustration: PETA and KFC", *NGOs and Corporations: Conflict and Collaboration*, Business, Value Creation, and Society. Cambridge University Press, 112–114. ISBN 978-0-521-86684-2.
13. ↑   (2011) *MGMT*. Cengage Learning, 78. ISBN 978-0-17-650235-5.
14. ↑  "Food giants to boycott illegal Amazon soya", July 24, 2006. Luettu Marraskuu 12. 2013.
15. ↑  Hsu, Tiffany. "After KFC chicken scare, Yum plans to 'stay the course in China'", 5.2.2013. Luettu 9.10.2015.
16. ↑  Hurja video: Vartijat raahasivat Benjaminin ulos KFC:n avajaisista Itiksessä – oli jonottanut kolme päivää kanojen vuoksi *mtvuutiset.fi*.  11.11.2021. Viitattu 11.11.2021.
17. ↑  Suomeen rantautuva KFC ei kelpuuta suomalaista kanaa *www.iltalehti.fi*. Viitattu 28.10.2021.
18. ↑  Mikko Välimaa: Kauan odotettu KFC tulee nyt Suomeen, mutta ravintoloissa myytävä kananliha tulee Puolasta – toimitusjohtaja kertoo syyt *Länsiväylä*.  28.10.2021. Viitattu 11.11.2021.
19. ↑  Kuinka oma yrityksesi voi hyötyä valmiin ruoan suosion kasvusta. (KFC:n ilmoitus.).  *Helsingin Sanomat*, 26.6.1979. Näköislehden aukeama (tilaajille).
20. ↑  Mikkonen, Isto & Tamminen, Seppo & Laakso, Mikko: *Vuosisadan rakkaustarina. Rautakirja 1910-2010*, s. 128. Rautakirja, 2010. ISBN 978-951-9194-99-8.
21. ↑  Heikki Tuuri: ENSIMMÄINEN KENTUCKY FRIED CHICKEN AVATAAN SYKSYLLÄ *Ilta-Sanomat*.  4.3.1999. Viitattu 9.4.2019.
22. ↑  KFC tulee Suomeen ensi vuonna *Kauppalehti*.  25.9.2018. Alma Talent Oy.
23. ↑  Mari Julku: Kohta jonotetaan kanaämpäreitä? Pikaruokaketju KFC tulee Suomeen - tavoite avata jopa 50 ravintolaa *Iltalehti*.  25.9.2018. Alma Media Suomi Oy.
24. ↑  Aapo Siippainen: Pikaruokaketju KFC meni ensin Moskovaan – tulee vasta nyt Suomeen *Helsingin Uutiset*.  25.9.2018. Etelä-Suomen Media Oy.
25. ↑  MTV LIFESTYLE- KAUPPALEHTI: Uutta tietoa KFC-pikaruokaketjun saapumisesta Suomeen *mtvuutiset.fi*.  12.8.2019. Viitattu 7.9.2019.
26. ↑  Paljakka, Eeva: KFC tulee sittenkin Suomeen – ensimmäinen ravintola auki jo tänä vuonna *Iltalehti*.  10.3.2021. Viitattu 10.3.2021.
27. ↑  Jasmin Ojalainen: Pikaruokaketju KFC avaa Suomeen neljä ravintolaa – Töitä jopa kahdelle sadalle *Kauppalehti*. Viitattu 1.7.2021.
28. ↑  MTV paikalla: KFC saapui Suomeen – ensimmäiset asiakkaat jonottivat kanaämpäreitä 11 tuntia *mtvuutiset.fi*.  11.11.2021. Viitattu 11.11.2021.
29. ↑  IS: Kentucky Fried Chicken avaa lähiviikkoina Helsingissä – Seinäjoki vuorossa "ennen hiihtolomia"
30. ↑
31. ↑  Cartman's Incredible Gift - Video
32. ↑  The Death of Eric Cartman - Video
33. ↑  Tsst - Video
34. ↑  The F Word - Video
35. ↑  Medicinal Fried Chicken - Video & Description

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **KFC**.
* Viralliset sivut
* KFC Suomi

Yum! Brands

* Pizza Hut
* Taco Bell
* KFC
* WingStreet